Tag temperaturen på kommunens retssikkerhed 
- en temaliste med forslag til DSI’s afdelinger 

DSI arbejder løbende på at forbedre retssikkerheden på det sociale område. Det centrale i retssikkerhedsbegrebet er relationen mellem borger og myndighed. Reglerne om retssikkerhed skal sikre borgeren en værdig behandling af myndighederne med respekt for individuelle behov og begrænsninger i borgerens udfoldelsesmuligheder. Helt i overensstemmelse med FN Konventionen om handicappedes rettigheder, hvor respekt for menneskelig værdighed indgår som en del af de generelle principper (artikel 3). 

Retssikkerhed handler både om, at borgerne får de ydelser, de har krav på efter lovgivningen, og om sagernes konkrete behandling. En række forskrifter skal sikre en ordentlig og gennemskuelig sagsbehandling.  

DSI mener, det er vigtigt at få sat retssikkerhed på dagsordenen i kommunerne, fordi der er behov for forbedringer. 

Fra både praksis og undersøgelser ved vi, at kommunalpolitikere og socialforvaltningens ledelse ikke interesserer sig tilstrækkeligt for retssikkerhed i sagsbehandlingen, og holdningen til, hvordan forvaltningen møder sine borgere. Det giver sig bl.a. udslag i mange fejl i sagsbehandlingen, at spillereglerne i sagsbehandlingen ikke følges, og at retssikkerhed prioriteres for lavt. 
Tværtimod får man indtryk af, at mange kommuner betragter retssikkerhed som en bunke irriterende og bureaukratiske regler, der er tidskrævende og besværlige at overholde. Ofte fulgt op af et synspunkt om, at det kan være lige meget med alle de regler, hvis bare borgeren ikke klager. 

Men for DSI er der en klar sammenhæng mellem overholdelse af spillereglerne og indholdet i selve afgørelsen. Regler og procedurer er ikke ligegyldige.

Det er kulturen og holdningen i den enkelte kommune, der er afgørende for, om man også fra den øverste politiske ledelse vil give området prioritet.

DSI’s arbejdsgruppe om retssikkerhed har derfor udarbejdet forslag til konkrete temaer, som DSI afdelingerne og DSI’s repræsentanter i handicaprådene kan vælge at sætte fokus på i relation til retssikkerheden. For hvert tema er der samtidig forslag til konkrete handlinger og/eller spørgsmål, I kan vælge at rejse overfor kommunen på den ene eller anden måde. Husk det kun er ideer og forslag. I kan frit vælge, om og hvordan I vil bruge dette værktøj. 

1. Kommunens praksis ved modtagelse af ansøgninger
Som borger er det vigtigt, at man modtager en bekræftelse fra kommunen, når man har fremsendt en henvendelse, en forespørgsel eller en egentlig ansøgning. Af bekræftelsen bør det fremgå, at ansøgningen er modtaget, hvem der behandler ansøgningen, og dermed hvem man kan kontakte, hvis man ønsker at følge sagens forløb, hvad der forventes at ske i løbet af sagsbehandlingen, og ikke mindst hvor lang tid, sagsbehandlingen forventes at vare, jf. kommunens pligt til at fastsætte frister for behandlingen af forskellige sags kategorier i retssikkerhedslovens § 3 stk. 2.

Forslag: Spørg til kommunens praksis på området. Såfremt der ikke findes en standard for første svar, kan man foreslå, at der bliver udarbejdet en sådan.

2. Rådgivning om adgang til bisidder
Borgeren har altid ret til at have en bisidder med under sagsbehandlingen. Det er vigtigt at være opmærksom på forskellen på en bisidder og en partsrepræsentant. En bisidder lytter, gør notater og hjælper borgeren, men har ikke taleret eller selvstændige funktioner overfor kommunen. En partsrepræsentant fører sagen på borgerens vegne, hvilket kræver udtrykkeligt samtykke fra borgeren.

Kommunen bør aktivt oplyse om retten til at have en bisidder med ved sin side. Nogle borgere oplever det ikke som velanset at medbringe en bisidder. Det bør være en del af kommunens sagsbehandling at informere om muligheden for en bisidder, herunder fordelene ved at gøre brug af en bisidder. Kommunen skal overfor borgeren signalere, at det er velkomment. 

Forslag: Vejledning om ret til at benytte bisidder kan eventuelt indgå i den skrivelse, der returneres til borgeren i forbindelse med ansøgninger, jf. punkt 1 om kommunens første svar.

3. Kommunens notat- og journalpolitik
Kommunen er forpligtet til at notere alle oplysninger, der vedrører sagens faktiske omstændigheder af betydning for sagens afgørelse. Notatpligten i Offentlighedslovens § 6 omfatter både mundtlige og skriftlige oplysninger, uanset hvor de kommer fra. 

Endvidere er det en god ide, at der udarbejdes dagsorden til møderne og skrives referat. Det vil typisk ske via borgerens journal. Det er vigtigt, at kommunen bruger journalen som et aktivt redskab i samarbejdet med borgeren. Det vil sige, at udskrift fra notater og journal løbende sendes og drøftes med borgeren, herunder om der er en fælles opfattelse af, hvad der er blevet besluttet og aftalt på møderne. Mange misforståelser opstår, hvis parterne går fra et møde med forskellige forestillinger om, hvad der blev aftalt. 

Forslag: Foreslå kommunen, at der udarbejdes retningslinjer for åben brug af journalen, så den ikke bliver et mystisk hemmeligt skrift, men et aktivt og åbent redskab til at afstemme viden, aftaler og beslutninger. 
4. Inddragelse og medvirken
Ifølge retssikkerhedslovens § 4 skal borgeren medvirke ved behandlingen af sin egen sag. En tidligere undersøgelse foretaget af Socialministeriet viser, at denne bestemmelse ikke prioriteres i de kommunale forvaltninger. Det er derfor vigtigt, at kommunerne bliver bevidste om denne forpligtelse og betydningen heraf.

Forslag: Foreslå kommunen, at der udarbejdes principper for, hvordan borgerens inddragelse i sagsbehandlingen kan sikres i kommunen. 
5. Udlevering af sagsakter (aktindsigt)

Alle har ret til at se de breve, erklæringer, notater, beregninger m.v., der ligger i egen sag. Man kan altid anmode om at få kopi af sagens akter. Dog kan man ved omfattende akter henvises til at gennemlæse akterne i kommunen. Formålet med at bede om aktindsigt er at finde ud af, om kommunen har de nødvendige oplysninger og eventuelt korrigere i forkerte oplysninger. Endvidere kan journalen være en checkliste for, om man er enige om, hvad der er foregået på møderne, og hvad der er lavet af aftaler.

Nogle borgere oplever de mistænkeliggøres, fordi de anmoder om aktindsigt. Det er ikke rimeligt.

Forslag: Foreslå at kommunen helt automatisk giver aktindsigt som en naturlig del af sagsbehandlingen, jf. punkt 3 om kommunens notat- og journalpolitik.

6. Helhed og koordinering i sagsbehandlingen
Kommunen er forpligtet til at behandle ansøgninger og spørgsmål om hjælp i forhold til alle de muligheder, der findes for at give hjælp efter den sociale lovgivning, herunder rådgivning og vejledning. Det vil sige, at kommunen aktivt og opsøgende skal informere om efter hvilke andre love og regler, eller i hvilke andre kommunale afdelinger, ansøgningen eventuelt kan behandles.  

I forhold til borgere med handicap kan der ofte være forskellig lovgivning og flere sagsbehandlere og afdelinger i spil.
Forslag: Foreslå kommunen at gøre brug af en kontaktperson, der kan fungere som koordinator i sager, der vedrører flere spørgsmål, og som ikke ligger i samme kontor.
7. Sagsbehandlingsfrister

Kommunen skal behandle alle ansøgninger og spørgsmål om hjælp så hurtigt som muligt. Kommunen er samtidig forpligtet til i henhold til Retssikkerhedslovens § 3 stk. 2 at fastsætte generelle frister for, hvornår der skal være truffet en afgørelse. Fristerne skal offentliggøres.

Der er ingen regler for, hvor korte eller lange fristerne kan være. Men god forvaltningsskik kræver, at alle sager behandles hurtigst muligt. En sag må ikke ligge stille, uden at der er en særlig god og saglig årsag til, at den ikke kan afsluttes hurtigere.

Kommunen bliver ikke straffet, hvis den ikke overholder de fastsatte svarfrister, den selv har fastsat. Men der bør holdes øje med, om afgørelserne træffes inden for rimelig tid. 

Det er samtidig afgørende, at kommunen formidler informationer om sagsbehandlingsfrister på et synligt og let tilgængeligt sted på deres hjemmeside.

Forslag: Gennemgå kommunens svarfrister på de forskellige sagsområder, kom eventuelt med forslag til justeringer heraf. Endvidere er det vigtigt at stille forslag om, at information om fristerne offentliggøres på kommunens hjemmeside på en overskuelig og let tilgængelig måde, såfremt det ikke er tilfældet. 

8. Anvendelse af praksisundersøgelser
Både de sociale nævn og Ankestyrelsen gennemfører praksisundersøgelser om forskellige temaer. Kommunalbestyrelsen er efter reglen i Retssikkerhedslovens § 79a fra 1. januar 2007 forpligtet til at behandle de praksisundersøgelser, der vedrører deres kommune.
Praksisundersøgelserne giver et indblik i, hvordan sagsbehandlingen fungerer i forhold til for eksempel merudgifter, tabt arbejdsfortjeneste, førtidspension m.v. De kan derfor være et godt aktiv for DSI afdelingen at kende til.

Forslag: Følg med i praksisundersøgelserne på handicapområdet via det sociale nævn i jeres region og via Ankestyrelsen. Tag udvalgte temaer og problemstillinger op til diskussion med kommunen. For eksempel ved konstatering af fejl i sagsbehandlingen. Hold øje med, hvordan kommunen lever op til sin forpligtelse om at behandle praksisundersøgelser. Anmod kommunen om at redegøre for sin holdning til behandling af praksisundersøgelser. Det er vigtigt at fastholde kommunen på kravet om mindst en gang om året at behandle Ankestyrelsens praksisundersøgelser samt de praksisundersøgelser, der er gennemført i af det sociale nævn i regionen, uanset om kommunen har været konkret inddraget i disse. 
9. Uafhængig borgerrådgiver i kommunen  

Flere kommuner tager initiativ til at ansætte uafhængige borgerrådgivere. Herved får borgeren mulighed for at rette henvendelse, hvis sagen ikke kører rigtigt, trækkes i langdrag, borgeren ikke får svar e.l. Endvidere giver det kommunen mulighed for at identificere generelle problemstillinger i sagsbehandlingen og dermed mulighed for at justere på uhensigtsmæssige sagsgange m.v.

Forslag: Foreslå kommunen at oprette en uafhængig borgerrådgiver.

